Kaliňák, Robert, podpredseda vlády a minister vnútra SR (2014-07-10):
Ďakujem pekne. Pán poslanec, v našich predpisoch aj v zásade v rokovacom poriadku Národnej rady sa hovorí o kvalifikovanej otázke. Toto je veľmi nekvalifikovaná otázka. Ťažko sa na to odpovedá. A je pravda, že vy ste to tak mali vo zvyku, urobiť hneď obžalobcov a hneď sudcov a hneď aj vyniesť rozsudok. Toto je trošku komplikovanejší prípad, v ktorom ide o obchodné alebo finančné spory medzi dvoma ľuďmi, do ktorých je polícia vťahovaná, do určitej miery. A, samozrejme, my sme neradi nástrojom na to, aby niekto riešil svoje obchodné spory. V prípade pána Helbicha sa odohrali tri skutočnosti. V prvých dvoch, kde sa jedná o prečin krádeže, a v druhom prípade ide o súbeh aj s porušovaním domovej slobody, prípadoch sa tieto prípady šetria. A takáto informácia, o ktorej vy hovoríte, zo strany pána Helbicha nie je v zápisnici zachytená, že by vedel, kto tieto dva predchádzajúce trestné činy vykonal. Polícia ich šetrí. Bližšie informácie k tomu podať nemôžem. A v tom šetrí. Čo sa týka tretej skutočnosti, kde stíhame trestný skutok výtržníctva, tá situácia sa podľa výpovedí oboch strán odohrala nie tak úplne jednoducho. Čo si predstavujete pod brutálnym útokom, pán poslanec? Podľa našich informácií a informácií svedkov, ktorí boli na mieste, sa tá situácia odohrala medzi dvoma mužmi a ďalšou skupinou ľudí, teraz neviem, či boli dvaja alebo traja, to by som vás klamal, pretože na tejto strane, ktorú ukazujem, je pán Helbich, na tej druhej strane sú tí druhí ľudia. Mal auto, ktoré patrilo tejto skupine ľudí. A on im ho nechcel vydať. Preto vyšli pred dom, jeden mal pištoľ a druhý mal slzotvorný plyn. Druhá skupina na nich zaútočila a spôsobila mu poranenia a stal sa teda z pána Helbicha poškodený. Títo ľudia sú trestne stíhaní za výtržníctvo, tak ako zákon káže. Keďže nechcel ani na výzvu polície odovzdať zbraň, boli použité chvaty a hmaty sebaobrany na to, aby vlastne bol odzbrojený. To isté platí aj v prípade druhého muža, tí, ktorí boli na druhej strane a sú dneska obvinení, tí odpor nekládli a podrobili sa pokynom Policajného zboru. To sú informácie, ktoré som v tejto chvíli dostal. Takýchto sporov a problematických vecí, kde z nedorozumení dvoch rodín, dvoch kolegov, dvoch akýchkoľvek skupín, ktoré sa poznajú, sú obrovské množstvá. To, čo považujem za brutálny útok, je útok, dajme tomu, troch neplnoletých chlapcov, ktorí zaútočili na predavačku v obchode. To je brutálny útok. Tá je naozaj bezbranná, naozaj sa nemôže brániť a snažíme sa poskytovať všetku súčinnosť, ktorú môžeme. Viete, že pred niekoľkými dňami zomrel muž po takomto brutálnom útoku, ale to je úplne iný prípad. V tomto prípade si nedovolím byť sudcom hneď. Tam sa nasadila inšpekcia, nasadili sa všetci, pretože preverujeme každé slovo, čo pán Helbich povedal. Ale naposledy pán Helbich povedal, že mu bude zajtra vykonaná domová prehliadka, predpokladám, že by ste to mali vedieť, keďže takýmto spôsobom robíte advokáta človeku, ktorý už dnes povedal, že mu bude vykonaná domová prehliadka, a že polícia nájde u neho drogy, že takto to chceme narafičiť. Tieto typy slovných hračiek nemám rád, pretože žiadny z tých účastníkov nemá históriu veľmi svetlú a veľmi bielu. A veľký problém je, keď máme my riešiť nástrojmi trestného práva spory o tom, kto dal komu peniaze, kto komu dĺži peniaze, kto, kedy a komu zobral auto. Na to polícia proste nie je. Akonáhle je použitá hrubá sila, našou nevyhnutnou povinnosťou je ochrániť takého človeka. Bolo oznámené, že polícia urobí doprovod do nemocnice a tak ďalej, to je tá ochrana, o ktorú v tej chvíli aj požiadal v dni toho skutku, ale keď polícia prišla na miesto, aby mal ten doprovod, odišli, dozvedeli sa už tuším iba od dcéry alebo nejakej dámy, ktorá tam bola, že pán Helbich už odišiel. Tak ho išli teda čakať do nemocnice. Aj som sa pýtal pána redaktora SME, či hovoril aj s druhou stranou, pretože vo všetkých výpovediach môžete nájsť niekedy 80 %, niekedy 90 %, niekedy 100 % pravdy, ale musíte mať aj istotu, že máte aj druhú stranu, aby ste vedeli aspoň trošku si urobiť záver, že, áno, bolo to tak, jednoznačne všetky tie informácie sú potvrdené. Momentálne taký rozpor medzi týmito informáciami a tie fakty o tom, že, dajme tomu, to auto, o ktoré išlo, naozaj nebolo tohto pána a bolo niekoho iného, sa naozaj potvrdzujú. Čiže dajte čas chvíľku, aby sme to podrobne vyšetrili. A nie je to taký ten úplne jednoduchý prípad, ktorý tak jasne ste zadefinovali a kde ste odsúdili ľudí, ktorí v tom vystúpili. Teraz nemyslím tých útočníkov, tí budú odsúdení, pretože to je preukázané. O tom problém nie je. Ide o to, že nám veľmi záleží na tom, že chceme zistiť, či náhodou nejaké informácie aj k tej jednej skupine neprúdili z prostredia Policajného zboru, kde vykonáme takisto veľmi tvrdé opatrenia, kde sme nariadili aj niekoľko opatrení smerom k detektoru lži a k ďalším preverovaniam týchto informácií. Čiže často sa stáva, že sa niekto oháňa aj vaším menom, pán poslanec, že proste „ja sa poznám s pánom poslancom Zajacom a ja všetko vybavím“ a tak ďalej. Pritom vy takého človeka ani nepoznáte a potom vás z toho obvinia. No je to veľký problém. Čiže my sa musíme držať faktov, ktoré sú relevantné a na ktoré môžeme naozaj reagovať. A vidím zásadný rozdiel medzi týmto prípadom a prípadom, ktorý sa odohral v Odoríne, neďaleko Michaloviec, kde vlastne došlo naozaj k brutálnemu útoku, kde 17-ročný človek človeka, ktorý ležal na zemi, tĺkol drevenou palicou, na následky čoho zomrel. A je pre mňa neakceptovateľné, aby bol trestne stíhaný zo podľa trestného skutku zabitia, ale ak niekto bezbranne leží na zemi a uderí ho takýmto nástrojom, je to evidentne trestný čin vraždy. A verím, že v tomto smere dôjde ku prekvalifikácii tohto trestného činu. Veľmi pekne ďakujem.